Papersnake/gushiwen huggingface dataset:
东禅百韵
刘宰（宋代）

群居厌嚣烦，兀坐怅离索。
动静两何心，求端徯先觉。
张氏好兄弟，同游得先诺。
重以临邛客，雍客出莲幕。
二难秀金枝，高会困酬酢。
客来惊醉梦，倒屣出檐箔。
符子方下帷，训子傅家学。
汤子方涉笔，词赋工雕斲。
闭门各有适，跫然闻剥啄。
钱君丈人行，邂逅同出郭。
冲飚翼飞盖，宿润沾芒屩。
山僧迎户外，萧散出林鹤。
升堂忽起敬，先正事超草。
于今国犹活，繄尔尽忠恪。
禅房灯火闇，遗像丹青落。
惟馀我辈人，往事记其略。
缅怀百年后，贤愚一丘貉。
风炉催煮茗，胸次浇磊落。
开轩一凝睇，伟观夺岩壑。
古木矫龙蛇，藤萝暄鸟雀。
亭亭阶前竹，左右森矛矟。
老榦欲摩空，穉绿犹含箨。
微风度疏櫺，万竅呈笙籥。
鼎来闻歌呼，冠带亦褒博。
汝岂陈孟公，四坐为惊愕。
祸福宁所知，字画妄穿凿。
俳优时所拙，掀髯资一噱。
山僧如有意，太息事殊昨。
众真拥灵君，昨梦非冥漠。
人情良易感，意气随飘泊。
焉知宋玉赋，浪费屠门嚼。
朝云无定姿，密意终难托。
弃置勿重陈，声色等臭恶。
觞行奉壶矢，尚想古乐乐。
围棊对空枰，白日忽飞雹。
势成秦始大，计误鲁日削。
将士儿戯尔，回旋守宫钥。
车马或殆烦，俘虑到帏幄。
张拳合奇偶，奋臂几攫捕。
嘉名袭百子，覆射师方朔。
数穷或自蹈，世事真难度。
情生渐浩浩，奥义相磨琢。
寿夭徵彭殇，小大稽鹏莺。
天高何所县，地垕何所著。
孰怒而雷震，孰笑而电烁。
兴王悼茕独，季世惨炮烙。
道隆此何幸，道降此何薄。
生乎谁汝恩，逝矣谁汝虐。
毫釐有必争，司马振饶镯。
义正誓不屈，勇士赴鼎镬。
少焉两忘言，水净潜鳞灼。
行乐未有极，暮霞横日脚。
催归走重隶，欲去仍复却。
顾瞻忽有念，郁悒忘谐谑。
凿井成先志，结甃石凿凿。
危亭俯逵道，栋宇更旁拓。
北牖瞰清渠，西轩粲花药。
借问彼保营，游手事蒲博。
荆簪田家妇，群居勇奔躣。
有问不能对，彼岂弃耕获。
似言岁苦饥，货鬻逮钱鎛。
多谢贤令君，恻怛尤民瘼。
精诚彻高厚，一雨洗炎熇。
种艺贵及时，少稽沟浍涸。
丁钱曾几何，秋苗遗合勺。
牌追甚星火，胥吏逾毒蠚。
或云勾稽职，久矣废矩彟。
催科苦重叠，受害偏贫弱。
丁壮腹难枵，努力重锄获。
老妇徒跣去，讵敢辞笞掠。
暮归已戴星，晨出鸡咿喔。
疾行君勿嗤，寸步千里邈。
吾闻古哲王，重木抑末作。
岂其倚市门，馀财暨丹雘。
而此力田民，往往困椎剥。
令君诚昭昭，忠告期谔谔。
念此久忘归，露濡襟袖渥。
馀香来佛殿，幽响动帘铎。
空庭炳双烛，木末翻鸟鹊。
清兴浩无涯，洗盏复更酌。
残杯屏督邮，珍送来丝络。
兹欢诚有馀，兹会欢难数。
别驾人中仙，精爽排秋鹗。
六年脱曹尉，缇车佐言岳。
少须尺一诏，归持紫荷橐。
堂堂蒲圻掾，少学鄙卫霍。
栖迟绾黄绶，百鍊敛锋锷。
踞鞍尚堪行，投笔清河洛。
含山控边陲，壮志方蹻蹻。
逝将策殊勋，恩光辉棣萼。
粹然六君子，总抱荆山璞。
或登贤能书，拿云出头角。
或游王侯间，健笔驱蛟鳄。
或欲振家声，尘言束高阁。
行矣拔连茹，大廷副亲擢。
谁其恋乡邑，株守甘龌龊。
惟予与世达，自分同尺蠖。
他时一樽酒，重赴山僧约。
登楼
李锴（清代）

落日登楼意，沧州万里遥。云阴冥屈蠖，风势侧盘雕。

俗物毋相乱，秋山肯见招。寒芜横暝色，抱膝得无聊。
三日上辛祈谷除日宿斋户部右曹元日赋三绝句
苏辙（宋代）

七度江南自作年，去年初喜奉椒盘。
冬来误入文昌省，连日斋居未许还。
今岁初辛日正三，明朝春气渐东南。
还家强作银幡会，雪底蒿芹欲满篮。
北客南来岁欲除，灯山火急万人扶。
〈灯山例以北使见日立。
欲观翠辇巡游盛，深怯南宫锁钥拘。
〉
冬夜读书有感二首 其二
陆游（宋代）

胸中十万宿貔貅，皂纛黄旗志未酬。莫笑蓬窗白头客，时来谈笑取幽州。
暗香（送杜景斋归永嘉）
张炎（宋代）

猗兰声歇。抱孤琴思远，几番弹彻。洗耳无人，寂寂行歌古时月。一笑东风又急。黯消凝、恨听啼鴂。想少陵、还叹飘零，遣兴在吟箧。

愁绝。更离别。等款语迟留，赋归心切。故园梦接。花影闲门掩春蝶。重访山中旧隐，有羁怀、未须轻说。莫相忘，堤上柳、此时共折。
后天易吟三十首
方回（元代）

万物皆相见，文明午日中。
圣人南面立，品汇各亨通。
和宋永兄咏荔支用东坡刑字韵四首
黄公度（宋代）

一时红紫逐飘萍，风雨残枝尚缀星。
西国葡萄甘仆隶，白家踯躅强仪刑。
谁移仙种从丹府，不使灵荄遍八溟。
大业豪华今寂寞，佳名空著海山经。
颁春曲
萧立之（宋代）

颁春亭上罗官斑，黛泥骨碎鞭影间。苍虬争走青帝敕，阊阖轧损玻璃环。

花神谢事即□起，东畔赐绯南赐紫。细腰学舞圆□歌，旗亭竹根枯野水。

防江战士卧不惊，风吹雨洗淮土青。街头父老说新事，城里倍放今年灯。
游云溪与郡宴用太守韵即事二首
戴复古（宋代）

官府太平无一事，凝香座上着衰翁。
飘摇短棹游方沼，缥缈高楼倚半空。
把酒夜深霜落后，吹箫人在月明中。
使君笑指梅花说，去岁今年事不同。
送实兄入闽 其一
释慧空（宋代）

病夫不钓龙江月，倒指于今已十秋。君过合沙烦问讯，芦花深处旧渔舟。
日本源侍者游台雁
释智愚（宋代）

师道严明善应酬，石桥过了问龙湫。
一花一草人皆见，是子知机独点头。
句
林月香（宋代）

楚人一缕垂亡命，尽向秦庭哭得回。六国既亡秦一统，如何却道帝秦非。

那知老子痴顽福，曾见官家历五朝。可怜几幅通神画，只入桓玄夹袋中。
好事近 以梅为寿
曾晞颜（宋代）

昨夜探寒梅，先报一阳消息。天遣花神妆点，衬贤侯清白。

试将玉蕊比修龄，算枝头千百。更有不凡风味，付调羹仙客。
题某禅师空生阁 其一
屈大均（明代）

黄岩瀑布甲庐山，岩上空生阁一间。茅厚不愁冰雪压，围炉相对一冬閒。
句 其一
喻陟（宋代）

黄鹤仙人隔千古，太白英灵在何许。
沁园春
谢应芳（元代）

四海烟尘，一棹风波，经行路难。幸儿孙满眼，布帆无恙，夫妻白首，青镜犹团。

笠泽西头，碧山东畔，又与梅花共岁寒。新年好，有茅柴村酒，荠菜春盘。

帝人莫笑儒酸。已烂熟思之不要官。任伏波强健，驱驰鞍马，磻溪遭遇，弃掷渔竿。

霜满朝靴，雷鸣衙鼓，何似农家睡得安。闲亭里，唤山童把盏，野老交欢。
送方元相宰钱塘
周紫芝（宋代）

云路飞腾合到君，不应犹现宰官身。未分东观消长日，聊为西湖作主人。

天近得声知亦易，民饥当念可须嗔。簿书丛里江山在，了事何妨得句频。
又和金克家送春
吴芾（宋代）

春来纵使日衔杯，老去逢春能几回。
幸有良朋同雅集，不妨烂醉罄余罍。
羞看落絮愁盈抱，强对残花泪满腮。
惆怅又为经岁别，莫辞花下少徘徊。
过相岭
陈奉兹（清代）

相岭行多异见闻，朝来新霁昨雰雰。素辉细裹千林冻，赤气微雰百变云。

旬日返归夸列子，残年高卧忆匡君。阴山老马余知道，会逐骅骝立战勋。
荀卿论
苏轼（宋代）

尝读《孔子世家》，观其言语文章，循循莫不有规矩，不敢放言高论，言必称先王，然后知圣人忧天下之深也。茫乎不知其畔岸，而非远也；浩乎不知其津涯，而非深也。其所言者，匹夫匹妇之所共知；而所行者，圣人有所不能尽也。呜呼！是亦足矣。使后世有能尽吾说者，虽为圣人无难，而不能者，不失为寡过而已矣。

子路之勇，子贡之辩，冉有之智，此三者，皆天下之所谓难能而可贵者也。然三子者，每不为夫子之所悦。颜渊默然不见其所能，若无以异于众人者，而夫子亟称之。且夫学圣人者，岂必其言之云尔哉？亦观其意之所向而已。夫子以为后世必有不能行其说者矣，必有窃其说而为不义者矣。是故其言平易正直，而不敢为非常可喜之论，要在于不可易也。

昔者常怪李斯事荀卿，既而焚灭其书，大变古先圣王之法，于其师之道，不啻若寇仇。及今观荀卿之书，然后知李斯之所以事秦者皆出于荀卿，而不足怪也。

荀卿者，喜为异说而不让，敢为高论而不顾者也。其言愚人之所惊，小人之所喜也。子思、孟轲，世之所谓贤人君子也。荀卿独曰：“乱天下者，子思、孟轲也。”天下之人，如此其众也；仁人义士，如此其多也。荀卿独曰：“人性恶。桀、纣，性也。尧、舜，伪也。”由是观之，意其为人必也刚愎不逊，而自许太过。彼李斯者，又特甚者耳。

今夫小人之为不善，犹必有所顾忌，是以夏、商之亡，桀、纣之残暴，而先王之法度、礼乐、刑政，犹未至于绝灭而不可考者，是桀、纣犹有所存而不敢尽废也。彼李斯者，独能奋而不顾，焚烧夫子之六经，烹灭三代之诸侯，破坏周公之井田，此亦必有所恃者矣。彼见其师历诋天下之贤人，以自是其愚，以为古先圣王皆无足法者。不知荀卿特以快一时之论，而荀卿亦不知其祸之至于此也。

其父杀人报仇，其子必且行劫。荀卿明王道，述礼乐，而李斯以其学乱天下，其高谈异论有以激之也。孔、孟之论，未尝异也，而天下卒无有及者。苟天下果无有及者，则尚安以求异为哉！
点绛唇 暮夜晨起书所见
段克己（宋代）

爱酒渊明，无钱休对黄花语。一杯谁举。寂寞空归去。

屋上青杯，杯上行云度。悠然处。是中真趣。欲写还无句。
题顾亭林先生遗像
王学浩（清代）

天生云鹤未教飞，万古青霄望羽衣。伊傅胸期巨川楫，夷齐身世首阳薇。

登临到处关经济，考订何人任是非。遗像清高容肃拜，菰中心事尚依稀。
壬寅新春
陆游（宋代）

半生常是道边人，岁晚初收事外身。
浊酒一樽聊永日，小园三亩亦新春。
尚无枕寄邯郸梦，那有衣沾京洛尘。
门外烟波三百里，此心惟与白鸥亲。
稚儿识字歌
凌义渠（明代）

残月辉辉惜夜短，为欢无间笑声煖。捏蓝涂皂各纷纭，偏汝携毫未曾懒。

小小眼光贮几字，字字能以意取譬。偶然道著喜点头，移时敛手默含羞。

偏傍形似易相乱，欲辨未辨试推求。推求不了鼓催起，亟从阿母索刀子。

率然下阶忘所以，一编翻覆灯光里。
和迟田舍杂诗九首
苏辙（宋代）

老佛同一源，出山便异流。
少小本好道，意在三神洲。
子房见黄石，愿封小国留。
终老预人事，断谷为吕忧。
黄山晚步
夏诒钰（清代）

随意此徐步，乡居一味閒。树回青嶂合，村尽碧溪湾。

流水自成瀑，夕阳犹在山。林泉且吟啸，烽火黯尘寰。
和友人见寄三首 其二
李之仪（宋代）

俗驾难回固有因，勒移终愧北山人。不辞冒雨投归步，始信忘形是要津。

一笑未容披软语，十分先觉报新春。定应偏契王郎便，消得从来愿卜邻。
【双调】清江引　苕溪
徐再思（元代）

驼风两桥分燕尾，人物风流地。白云四面山，明月双溪水，身在董元图画里。　盘龙寺
山僧定回月半吐，叱咤神龙处。空廊旧爪痕，古殿新盘路，卷起讲华台下雨。　春夜
云间玉箫三四声，人倚阑干听。风生翡翠棂，露滴梧桐井，明月半帘花弄影。　私欢
梧酮画阑明月斜，酒散笙歌歇。梅香走将来，耳畔低低说：后堂中正夫人沉
醉也。　笑靥儿
东风不知何处来？吹动胭脂色。旋成一点春，添上十分态，有千金俏人儿谁
共买。　相思
相思有如少债的，每日相催逼。常挑着一担愁，准不了三分利，这本钱见他
时才算得。
和董彦光立春日二首 其一
谢薖（宋代）

梅蕊飞翻柳色新，雪泥乾尽已成尘。愁看节物独惊眼，醉吐诗词君可人。

藜杖应门原宪病，鹴裘贳酒茂陵贫。朝来似有飞扬意，可但无情草木春。
游仙
王贞白（唐代）

我家三岛上，洞户眺波涛。醉背云屏卧，谁知海日高。

露香红玉树，风绽碧蟠桃。悔与仙子别，思归梦钓鳌。
闻李公择饮傅国博家大醉二首
苏轼（宋代）

儿童拍手闹黄昏，应笑山公醉习园。
纵使先生能一石，主人未肯独留髡。
不肯惺惺骑马回，玉山知为玉人颓。
紫云有语君知否，莫唤分司御史来。
送文子转漕江东二首
陈亮（宋代）

九重寤寐忆忠诚，故向长沙起贾生。
魏阙丝纶新借宠，秦淮草木旧知名。
已闻塞下销锋镝，正自胸中有甲兵。
万幕从兹无减灶，笑看卧鼓旧边城。
诏颁英簜促锋车，暂借长才按转输。
昔叹当年无李牧，今知江左有夷吾。
休论足食为先策，自是平戎在用儒。
来岁春风三月暮，沙堤隠隠接云衢。
次韵震子磐送糟蟹 其五
王安中（宋代）

莫笑头陀饭出生，要将戒杀劝修行。霜螯断命终妨道，身作人为了不争。
纪赐十二绝 其六 赐绒锦护膝一双
严嵩（明代）

鲜华新制锦，软煖厚铺绵。长跪谢宸渥，造膝玉阶前。
和方宗教鼓山韵
陈宓（宋代）

盖世功名不染埃，清时尝见赋康哉。
灵源已作千年观，圣相仍曾一日来。
补练元功天上石，燮调和气琯中灰。
崖间尝有数行墨，留与游人抵暮回。
每日省退归舍马上见西山
胡直（明代）

淹留何所贪，开户面青岚。夏取峰云慰，冬宜树雪谙。

三茅仍在望，五老亦长参。日日归鞍上，如同故侣谈。
喜从弟激初至
卢纶（唐代）

儒服策羸车，惠然过我庐。叙年惭已长，称从意何疏。

作吏清无比，为文丽有馀。应嗤受恩者，头白读兵书。
句
白居易（唐代）

白发镊不尽，根在愁肠中。
宿北山
王谌（南北朝）

兀坐苦无营，乘闲偶访僧。
山深云作伴，庵迥石为朋。
古木含苍藓，幽花落翠藤。
昏钟三扣罢，童子上香灯。
春雪晚晴出西村
范浚（宋代）

步屐寻春犯雪泥，村南村北鹁鸠啼。
堕梅残白犹明树，着柳暗黄初映堤。
风景快晴云擘絮，江天未暮日悬规。
最怜碧涨侵沙尾，更傍横桥一杖藜。
陈桥别隐直
刘敞（宋代）

柔远在无外，饮冰宁顾家。旌麾辞北阙，原隰生光华。

水涸雨亦收，劲风卷惊沙。送车何其多，高盖垂文緺。

张侯平生亲，情义固所加。哀我志慷慨，眷我天一涯。

出宿水上亭，暮谈见晨霞。百里亦已远，心乎不云遐。

我自东西人，岂能守蓬麻。周爰愧靡及，敢不重拜嘉。
段元衡出示与晦翁九日登紫霄峰诗及手帖并及
赵蕃（宋代）

文章定价如金玉，入手可知高与低。
今代师儒晦庵老，许君先达并江西。
赠程元鼎二首 其一
王质（宋代）

邂逅识程子，牵连怀老坡。山林深自引，琴剑肯来过。

春事已如许，客情将若何。舟行相风色，江面水方波。
杂兴
李新（宋代）

燔肉苟不至，何暇税冕行。
一日废礼经，不如无此生。
相鼠知拱废，寒暑不变更。
威仪特文具，衽席为乱萌。
蔑知圣人意，但以口舌争。
如彼为肉者，死即五鼎烹。
金陵怀古 其三
周起渭（清代）

江孔倾危不足论，可怜名士亦脂唇。犊车诣阙宁非妄，翟茀蒙尘岂是真。

削柿南流满淮甸，回戈东指下湘滨。帝星长白增芒耀，前路驱除定有人。
东风第一枝 忆杭州，用张翥忆梅韵
袁思古（五代）

鹫岭春遥，莺堤水满，甚时得践归约。故居三径犹存，种树记联归萼。

情迁境异，念往事、浮光飞掠。最可惜、琴剑飘零，竟遣化随猿鹤。

湖上醉、旧襟酒薄。江上宿、画船潮落。探梅曾入灵峰路，绕翠微殿角。

前尘若梦，似散掷金飘风箔。待净扫、越岸妖氛，重上柳阴楼阁。
夜坐读书
周文璞（宋代）

此生无耽嗜，独具爱书癖。
旁搜固未暇，乍见亦略识。
尘土苦见污，更苦官事逼。
纸灯既自剪，竹牖仍仆织。
山邑少文献，有亦何自觅。
随行五升郗，一岁无滴沥。
向来长安市，阅之常竟夕。
怅然梦里去，莽莽云雨侧。
哦此谓寒螀，夜漏三十刻。
朝阳赞
释子益（宋代）

者边才补了，又见那边穿。
不觉日又夜，争教人少年。
深夜
孔平仲（宋代）

阒寂方深夜，清凉别一天。临风但独立，爱月不成眠。

戍漏传声小，庭柯转影圆。露寒侵背侧，移榻近堂前。
南歌子（重九日宴琼台）
李光（宋代）

佳节多离恨，难逢笑口开。使君携客上层台。不用篱边凝望、白衣来。

且看花经眼，休辞酒满杯。玉人低唱管弦催。归去琐窗无梦、月徘徊。
甲子初春即事六首
杨万里（宋代）

腊去寒犹在，春来花未开。
东风忽然到，放尽一园梅。
再和陈起予二首
王迈（宋代）

友蛰藏身来者伸，不妨抱道且安贫。
书眠经笥夸群弟，夜拥绨袍忆故人。
富贵未来招鬼笑，文章太好恐天嗔。
安排礼乐三千字，寓目他年许得臣。
苦热五首 其五
方一夔（宋代）

六月红云不肯移，清心自合胜炎曦。云根斲药移松骨，石罅分泉插木皮。

未用冰蚕来海峤，坐看冻蚁走蛾眉。人间寒暑相催迫，待寄东溪万缕丝。
客路
许棐（宋代）

客路久驱驰，秋深两鬓知。田家投夜宿，渔灶寄晨炊。

契分灯前影，生涯橐里诗。遥怜故园菊，荒草没霜枝。
杂曲歌辞 伤歌行
庄南杰（唐代）

兔走鸟飞不相见，人事依稀速如电。王母夭桃一度开，玉楼红粉千回变。

车驰马走咸阳道，石家旧宅空荒草。秋雨无情不惜花，芙蓉一一惊香倒。

劝君莫谩栽荆棘，秦皇虚费驱山力。英风一去更无言，白骨沈埋暮山碧。
为胡元瑞题绿萝馆二十咏 其十三 博山垆
王世贞（明代）

匡床金博山，上有鹧鸪斑。轻飔约香雾，袅袅上云鬟。
知府李大谏特枉新诗存问甚厚以谢
李壁（宋代）

盖代今推骨鲠臣，朝来有使到漳滨。
稍谙逆境宁非梦，不隔寒荄始是春。
菜甲旋锄聊诳口，茅堂新葺且怡神。
故应犹喜斯文在，风雨鸣鸡夜向晨。
鹧鸪天
周密（宋代）

相傍清明晴便慳。闭门空自惜花残。海棠半坼难禁雨，燕子初归不耐寒。

金鸭冷，锦鹓闲。银釭空照小屏山。翠罗袖薄东风峭，独倚西楼第几阑。
停鞍
潘玙（宋代）

开匣看长剑，功名志莫酬。
中原何日复，世事与谁谋。
豪杰多相忘，干戈卒未休。
斜阳照青野，雁过亦含愁。
药裹
陈恭尹（清代）

事至初为备，防身未是严。将祈苦口利，须用括囊占。

物土分南北，纤微及米盐。但令人不病，蛛网尔何嫌。
杂咏一百首·阿宜
刘克庄（宋代）

牧有谆谆诲，宜无赫赫声。
假令如叔父，一世得狂名。
和中丞奉使承恩，还终南旧居
皇甫冉（唐代）

轩车寻旧隐，宾从满郊园。萧散烟霞兴，殷勤故老言。

谢公山不改，陶令菊犹存。苔藓侵垂钓，松篁长闭门。

风霜清吏事，江海谕君恩。祗召趋宣室，沉冥在一论。
偈
释善能（宋代）

万古长空，一朝风月。
不可以一朝风月昧却万古长空，不可以万古长空不明一朝风月。
紫骝马
苏子卿（两汉）

候骑指楼兰，长城迥路难。嘶从风处断，骨住水中寒。

飞尘暗金勒，落泪洒银鞍。抽鞭上关路，谁念客衣单。
菊花五首
史铸（宋代）

不受阳和一点恩，不嫌青女到孤根。
年年岁岁花相似，谁为陶潜买酒樽。
鹧鸪天
朱敦儒（宋代）

检尽历头冬又残。爱他风雪忍他寒。拖条竹杖家家酒，上个篮舆处处山。

添老大，转痴顽。谢天教我老来闲。道人还了鸳鸯债，纸帐梅花醉梦间。
出玉关
来济（唐代）

敛辔遵龙汉，衔凄渡玉关。今日流沙外，垂涕念生还。
中秋夕东楼宴集用韵 其一
王慎中（明代）

关山雁过晴天迥，凉气偏成鼓角哀。岑寂欲寻娱目处，风流相命上楼来。

井参浸汉金波漾，雉堞窥湖玉镜开。满席瑶华依锦绮，相看忍负手中杯。
莲榭
曾几（宋代）

郎官一星几时落，乃在水绕山围间。幽亭野彴不知数，青鞋庾菜何由闲。

眼前突兀见莲榭，秋水泠然沼其下。凌波仙子袜生尘，露冷风凄微月夜。

愿公清净如远公，吾欲投合保社中。冰雪肌肤攲翠盖，看花心似太虚空。
建剑风土
陈藻（宋代）

瞰水比连阁，开山上下庐。
四时篁有笋，两岸鳝多鱼。
白苧男抽肃，新丝女卷舒。
吾曹嗟跋涉，不合早看书。
遇梅初花
吴锡畴（宋代）

陇上无人寄一枝，疏花忽见喜生眉。
岩棱面瘦霜明里，潇洒香寒月上时。
比姑射仙同调度，与林逋老共襟期。
孤芳不竞能坚守，肯向离骚怨未知。
现在
纪炅（清代）

现在贫居士，前生老比丘。那能追向诩，只可似黔娄。

白发何时变，青山往日游。著书还未就，真乃负穷愁。
次韵程天游叙旧
葛立方（宋代）

太学虀盐怆语离，半周甲子定何之。
霜空过雁我宴坐，云路看鸿君赋诗。
鄙吝政忧陈仲举，谈谐喜值庾元规。
东邻更有程居士，鼎足论文妙一时。
次韵臞山顺处斋
艾可翁（宋代）

丧乱踰三载，孤高配九秋。日方行北陆，江不改东流。

诗入中年老，官逢世变休。仲将头雪白，摇落更多愁。
桃源洞 其一
左纬（宋代）

刘郎何用忆尘寰，旧路重寻事已难。古意飘零无处觅，藤萦溪色上阑干。
艮岳百咏 仙李园
李质（唐代）

亳社灵踪亘古存，混元龙蜕出风尘。移根更接蟠桃岭，结子开花万万春。
运判秘丞黄以某自大水后久无燕集声酒之乐贻书问念继以佳章辄依来韵和呈黄莗
文彦博（宋代）

下水关楼张别宴，别来惟是寄双鳞。近缘荒政须藩乐，趣办舆双为济人。

歌罢贯珠收画扇，舞停回雪卷文裀。蓬山叔度怜勤瘁，继走邮筒惠讯频。
南昌诸郎立春次日邀饮江阁
李元圭（元代）

置酒宴江阁，济济皆郎官。素心偶相惬，气味如芝兰。

东风奏微和，晴云霭林端。美人歌《白雪》，玉箸行春盘。

焉知千里客，共此一日欢。夕阳下西麓，徘徊更凭阑。
京口有归燕
曹勋（宋代）

春烟昼白春草绿，春水溶溶曲江曲。
吴宫梁苑尽灰飞，胡马骄嘶衔苜蓿。
萧条南国閟春愁，章台瑶室今茅屋。
中原民庶被毡裘，万室无人皆鼠伏。
子归何处定安巢，楚幕虽多易倾覆。
感君为君思建章，万户朱门缀珠玉。
当时天下尚无为，今日悲凉变何速。
感君歌，为君哭，番人走马鸣{车賣}辘。
汾阳已死淮阴族。沉沉壮士听晨鸡，
豺狼当路食人肉。燕齐邹鲁化腥膻，
东馆避暑
刘敞（宋代）

虚馆含微风，高梧散层阴。逍遥敞户牖，旷荡披烦襟。

云光压孤城，火气连千岑。四海俱探汤，独清亦何心。

愿倾西湖水，起就三日霖。落落抱寸诚，此志谁能任。
代门生作立春书门贴子诗四首 其四
范成大（宋代）

日月添书帙，湖山引杖藜。剩周花甲子，多醉玉东西。
题大隐堂
陈大任（宋代）

池面嫩荷初汎水，栏边新笋欲齐檐。先生尽景论文饮，不觉斜阳已上帘。
句
李珏（宋代）

此水自当兵十万，昔人曾有客三千。
于赵类庵宗伯宅修会得五言排律二十韵
湛若水（明代）

宗伯开文苑，春光际景辰。吟鞭乘岛兴，谈麈静规尘。

忝窃瀛洲乘，叨陪讲幄臣。诗坛寻地主，酒伴尽天人。

等作他乡客，犹惭入幕宾。游从兼吏隐，人物是丝纶。

花意妍堪恨，山容巧作颦。云行西岳雨，蝶梦上林春。

燮理存杯酒，忧虞损绣茵。逍遥鸡阜月，寂寞凤台滨。

潭府初张宴，明公对饮醇。大羹滋味永，雅咏愫情申。

蔼蔼衣冠俊，恢恢笑语亲。兰亭无放达，金马更清真。

咄咄书空札，嚣嚣谢众嚚。天心自流运，物态尚悲辛。

仰阁依珠斗，瞻云恋紫宸。食芹思有献，投壁恐无因。

盐鼎非公辈，清修报主身。南溟起大翼，九万谁能驯。
送王给事
夏寅（明代）

一语回天事已难，朝居青琐暮蓝关。
冰霜夜结孤臣思，花柳春蓝逐客颜。
楚树荒凉三户县，越山重叠五溪蛮。
殊方本较长沙远，只是皇恩许便还。
题杨商卿扇
范成大（宋代）

君归我去两销魂，愁满千山锁瘴云。
后夜短檠风雨暗，谁能相伴细论文。
龟山晚泊
贺铸（宋代）

春候半寒温，维舟淮上村。
长林补山豁，青草际潮痕。
久厌浮家役，重招去国魂。
禅房欲舒写，烟雨促黄昏。
独游上方三首 其二
邓云霄（明代）

重来风日正宜人，山色湖光淡淡分。象外烟霞闲处得，仙家鸡犬静中闻。

空虚法界依双树，流浪尘踪付片云。寄语山灵非逋客，相过何必更移文。
念奴娇·麦秋时候
李昴英（宋代）

麦秋时候，薄阴罩炎日，山行乘兴。筇屐追随多胜侣，青佩黄冠方领。坐石谈玄，听泉濯暑，直上千山顶。倚风长啸，籁鸣林谷相应。忽涌云气漫空。海吹急雨，觉冰綀微冷。洗尽人间名利障，便是蓬莱仙境。半日偷闲，一生清福，岂在荣钟鼎。青灯深夜，陶然独妙清圣。
寒寺
吴兰畹（清代）

萧疏枫叶护云林，萝壁荒凉朔气侵。几杵霜钟惊客梦，一龛镫气照禅心。

西风鹤唳空坛冷，残月乌啼曲径深。雪满山中无蜡屐，掩关寂寂夕阳沈。
己未正月十八日书事 其六
邵葆祺（清代）

未亡应亦族，侥幸武安侯。专阃靴刀误，分茅带砺优。

恩原推肺腑，功讵出兜鍪。末羯材尤下，随人作楚囚。
题陆敦礼山居伏牛潭
张祜（唐代）

伏牛真怪事，馀胜几人谙。日彩沉青壁，烟容静碧潭。

泛心何虑冷，漱齿讵忘甘。幸挈壶中物，期君正兴酣。
偶成
叶茵（宋代）

留得春风趁马蹄，日长无事绿杨堤。
菜花篱落谁家酒，缓辔长歌过小溪。
放言
王禹偁（宋代）

人生唯问道如何，得丧升沉总是虚。
宁可飞鸟随四皓，未能鱼腹葬三闾。
傅岩偶梦谁调鼎，彭泽高歌自荷锄。
不向世间争窟穴，蜗牛到处是吾庐。
句 其十六
王安国（宋代）

九月清霜送陶令，千年白日见滕公。
过东坡墓
朱广汉（宋代）

文星落处天地泣，此老已亡吾道穷。才力谩趋生仲达，功名犹忌死姚崇。

人间便觉无清气，海外何人识古风。平日万篇谁爱惜，六丁收拾在瑶宫。
刘春台太守州治有大观天日近雄胜海山连之联因十咏其韵简上 其八
赵完璧（明代）

庐陵太守来东海，政和化美春常在。惯寻山水积英贤，朱弦欲奏朱颜改。
阮希圣新轩即席兼呈同会君仪温老三首 其一
郭祥正（宋代）

阮轩要客暮春时，淡荡晴丝日正迟。出屋花光红玛瑙，隔湖山正碧琉璃。

老榕垂干侵疏箔，新鸭呼雏过短篱。我欲高吟还阁笔，坐中留蔡总能诗。
浪淘沙 题园次收纶濯足图
陈维崧（清代）

滟滪几千堆，溅雪轰雷。巨鳌映日挟山来。舞鬣扬鬐争跋浪，昼夜喧豗。

濯足碧溪隈，一笑沿洄。龙窝蛟窟莫相猜。我有珊瑚竿不用，不是无才。
偈颂十二首
释原妙（宋代）

一二三四，四三二一。
钩锁连环，银山铁壁。
觑得破，跳得出。
大千沙界海上沤，一切圣贤如电拂。
若是觑不破不出，切须翻天覆，
地离巢越窟。
题林景思权巢 其二
释道全（宋代）

田地虚明不受尘，巢中人是个中人。勿言一色浑无迹，月到梅梢亦转身。
游大梅护圣四首
舒坦（宋代）

万壑声中柏子烟，高僧日日看云眠。
当年象虎今何在，千古寒堂一铁鞭。
有喜
晁说之（宋代）

世事独知谁谓然，衣冠直待见戈鋋。
是非在彼从三刖，忠孝于身必两全。
问膳彩衣还仆地，感时谏疏欲干天。
膻胡猖獗须臾尔，仁泽昭陵亿万年。
贺尤礼侍兼修史侍讲直学士院四首
张镃（宋代）

化权亚史法，委巷汩凡例。
良由私爱怨，或使疑信二。
奸谀人力胜，危欲蔽忠义。
绝识超大千，简册当吐气。
再咏贫士
薛始亨（明代）

躬耕南山阳，垂钓西城下。挟策行牧豕，负薪歌道左。

商声振金石，委运不跃冶。自饱首阳薇，宁顾千驷马。

岁晏尚无衣，年丰间举火。却谢富贵人，垂堂有坎轲。
陌上耕农
刘大夏（明代）

春风吹暖布新晴，远迩频闻击壤声。为乐自忘终日倦，遗安应效古人耕。

更无世故来萦虑，只解农功是养生。堪笑宦游江海客，几人勋业著升平。
重山·晚过黄渡
朱祖谋（清代）

过客能言隔岁兵。连村遮戍垒，断人行。飞轮冲暝试春程。回风起，犹带战尘腥。
日落野烟生。荒萤三四点，淡于星。叫群创雁不成声。无人管，收汝泪纵横。
华阳道者
张蠙（唐代）

华阳洞里持真经，心嫌来客风尘腥。惟餐白石过白日，

拟骑青尘上青冥，翔螭岂作汉武驾，神娥徒降燕昭庭。

长生不必论贵贱，却是幽人骨主灵。
次韵和仲衡过田居之作
林朝崧（清代）

竹树连云暮色苍，草堂樽酒话悲伤。一家楚越书传雁，十载干戈劫换羊。

故物道南求犊鼻，行装驴背卸诗囊。远游何似归耕好，身种胡麻妇种桑。
题玺书宠召卷赠长乐张侯考绩二章 其二
张萱（明代）

悬鱼拔薤羡神君，为政风流迥不群。讼简綵毫常散绮，庭閒玉轸独迎薰。

韩苏往迹曾重揭，召杜贤声喜复闻。最奏帝心知简在，赐金增祑播芳芬。
草堂诗 其五
喻汝砺（宋代）

乱后飘零歇此身，风光无赖更清新。客怀易感酒添病，诗思苦悭花减春。

南枝北枝莺舌巧，前村后村雨脚匀。暂借溪边老为客，花心柳眼莫撩人。
题许公寨驿
王之道（宋代）

畏景还迎日，追凉偶溯风。
泉声山上下，松影路西东。
远览心犹壮，清吟语自工。
雨多何所喜，郡国庆年丰。
十四夜都司席上饯光禄屠公分赋四首 其一
江以达（明代）

幕府侈高会，长筵列朱缨。浮觞无缓筝，一曲三四行。

岂不诚欢无，之子怀远征。握手一为叹，秉烛循檐楹。

攀条摘荔枝，枝叶何青青。
忆故山赠司空曙
李端（唐代）

汉主金门正召才，马卿多病自迟回。旧山暂别老将至，

芳草欲迟归去来。云在高天风会起，年如流水日长催。

知君素有栖禅意，岁晏蓬门迟尔开。
浪淘沙 题海宁钟仲山观察峻杏花春雨江南图
刘炳照（清代）

春雨一犁添。春水拖蓝。长堤杨柳碧毵毵。指点杏花村远近，微露青帘。

天际挂征帆。客梦偏酣。未归人唱望江南。归到江南仍作客，泪湿吟衫。
减字木兰花
苏轼（宋代）

郑庄好客。容我尊前先堕帻。落笔生风。籍籍声名不负公。
高山白早。莹骨冰肤那解老。从此南徐。良夜清风月满湖。
休致
刘克庄（宋代）

休致后欣荣念薄，利名中伏祸机深。
蔺卿反仅能全璧，疏传归才有赐金。
福过安知衔秽袜，朝回犹叹负香衾。
山中猿鹤休猜怪，方表先生铁石。
马筱潭报雨
陈襄（宋代）

皇祐岁庚寅，阴阳久郁堙。二时愆雨泽，百物悯膏屯。

谷价方翔踊，民言备苦辛。原畴无播种，道路有饥贫。

县令忧忘食，斋房退省身。朝归占甲子，暮出看星辰。

野祀曾徼福，雩坛示礼神。祈求观古法，询访得龙津。

遣吏蘋蘩洁，斋书肺腑陈。灵泉汲坎■，仙仗下嶙峋。

雷斧潜嗔树，天波忽洒尘。音官沈鼓吹，市户湿衣巾。

隆应声何速，盘旋志未伸。经纶惟四日，滂沛即逾旬。

万谷山源发，三农水利均。趋田多耒耨，入里少刍薪。

苗稼晨争插，坊庸夜不巡。讴谣兴父老，燕喜集宾亲。

捐瘠苏中壑，生成赋大钧。邑人勿忘报，世世荷深仁。
与潭州智度寺慧觉诗
吕岩（唐代）

达者推心兼济物，圣贤传法不离真。

请师开说西来意，七祖如今未有人。
司马侍郎挽诗 其二
项安世（宋代）

生身何恨晚，犹识孝曾孙。姓字惊乔木，仪型想九原。

百年馀父老，双泪落轺轩。此意今谁领，凭高只断魂。
题鲍家铺
孔武仲（宋代）

邮亭秣马朝寒天，雪云压山山涌泉。
陇头客饥欲噤口，屋底人间犹鼾眠。
敲门得薪感相济，征衫如洗赖火燃。
江南亦有安栖处，却羡邮亭人稳住。
和非熊韵
耶律楚材（元代）

蔼蔼英声镇北州，非熊人物本风流。时逢佳客开青眼，久领元戎尚黑头。

已发丰城神剑出，休嗟暗室夜光投。驱兵经略关中了，题遍长安旧酒楼。
水调歌头 其五
辛弃疾（宋代）

文字觑天巧，亭榭定风流。平生丘壑，岁晚也作稻粱谋。

五亩园中秀野，一水田将绿绕，䆉稏不胜秋。饭饱对花竹，可是便忘忧。

吾老矣，探禹穴，欠东游。君家风月几许，白鸟去悠悠。

插架牙签万轴，射虎南山一骑，容我揽须不。更欲劝君酒，百尺卧高楼。
后园小池
李复（宋代）

城陬荒僻自开锄，野性难忘水竹居。
岸侧崖机搘锦石，波心仙仗立红蕖。
閒中有客唯来鹤，静去无竿不钓鱼。
八卦神灵今可问，玄夫时出御辎车。
过雁洲
梅尧臣（宋代）

船从雁洲北去，雁背春风亦归。
但见平沙绿水，{上艹下闾}蒿荻笋方肥。
严陵滩下寄常建
奚贾（唐代）

日入溪水静，寻真此亦难。乃知沧洲人，道成仍钓竿。

漾楫乘微月，振衣生早寒。纷吾成独往，自速耽考槃。

已息汉阴诮，且同濠上观。旷然心无涯，谁问容膝安。
送孙学士知太平州
梅尧臣（宋代）

慈姥山上瘦龙孙，堪为笙箫奉玉碗。
使君来教後堂乐，江云江月能迎门，
门外青山谢家宅，当时池馆无复存。
乃知取欢须及早，富贵只是乘华轩。
我踰五十作委吏，尘土汨汨嗟驰奔。
有吹亦如卖饧者，安得凤凰下昆仑。
君今虽不苦称意，尚驱文弩彯朱幡。
严助昔除二千石，久劳侍从诚为烦。
狂夫
杜甫（唐代）

万里桥西一草堂，百花潭水即沧浪。
风含翠篠娟娟净，雨裛红蕖冉冉香。(篠 通：筱)
厚禄故人书断绝，恒饥稚子色凄凉。
欲填沟壑唯疏放，自笑狂夫老更狂。
【南吕】一枝花_为玉叶儿作
亢文苑（元代）

为玉叶儿作
名高唐国盘，色压陈亭榭。霞光侵赵璧，瑞霭赛隋珠。无半点儿尘俗，不比寻常物，世间总不如。莫夸谈天上飞琼，休卖弄人间美玉。
【梁州】希罕似朱崖玛瑙，值钱如北海珊瑚。忒玲珑性格儿通今古。论清洁是有，瑕疵全无；温柔似粉，滑腻如酥。则要你汝阳斋韫匮藏诸，不管你丽春园待价沽诸。若做个玉盆儿必定团圆，做个玉箫管决知音律，做个玉镜台雅称妆梳。堪人，爱护。那些儿断尽人肠处，更那堪吴香馥。只恐旁人认做珷玞，索别辨个虚实。
【尾】远藏昆顶千峰古，高出荆山万倍余。姓卞的先生识真玉，休道刖了他二足。一身儿与他做主，至死也怀中抱不足。
春风眼底私，夜月心间事。玉箫鸾凤曲，金缕鹧鸪词。燕子莺儿，殢杀寻芳使，合欢连理枝。我为你盼望煞楚雨湘云，耽阁了朝经暮史。
【梁州】你为我堆宝髻羞盘凤翅，淡朱唇懒注胭脂。东君有意偷窥视。翠鸾寻梦，彩扇题诗；花笺写恨，锦字传词。包藏着无限相思，思量煞可意人儿。儿时看靠纱窗偷转秋波，几时见整云髻轻舒玉指，几时看倚东风笑捻花枝。新婚，燕尔。到如今抛闪得人独自，你那点至诚心有谁似？休把那山海盟言不勾思，相会何时。
【尾】断肠词写就龙蛇字，叠做个同心方胜儿。百拜娇姿谨传示：间别了许时，这关心话儿，尽在这殢雨尤云半张儿纸。
琴声动鬼神，剑气冲牛斗。西风张翰志，落日仲宣楼。潘鬓成秋，渐觉休文瘦，卧元龙百尺楼。自扶囊拄杖挑包，醉濯足新丰换酒。
【梁州】尽是些暄晓日茅檐燕雀，故意困盐车千里骅骝。英雄肯落儿曹彀？乾坤倦客，江海扁舟，床头金尽，壮志难酬。任飘零身寄南州，恨黄尘敝尽貂裘。看别人苫眼铺眉，笑自己缄舌闭口，但则索向寒窗袖手藏头。如今，更有，那屠龙计策干生受，慢劳攘慢奔走。顾我真成丧家狗，计拙如鸠。
【尾】蛟龙须待春雷吼，雕鹗腾风万里游。大丈夫峥嵘恁时候，扶汤佐周，光前耀后，直教万古清名长不朽！
蜀路石妇
白居易（唐代）

道旁一石妇，无记复无铭。传是此乡女，为妇孝且贞。

十五嫁邑人，十六夫征行。夫行二十载，妇独守孤焭。

其夫有父母，老病不安宁。其妇执妇道，一一如礼经。

晨昏问起居，恭顺发心诚。药饵自调节，膳羞必甘馨。

夫行竟不归，妇德转光明。后人高其节，刻石像妇形。

俨然整衣巾，若立在闺庭。似见舅姑礼，如闻环佩声。

至今为妇者，见此孝心生。不比山头石，空有望夫名。
东园八景 其五 莲池凿石
王佐（汝学）（明代）

虽无十杖花，不让玉井水。主人似濂溪，霁月光风底。
刘廷美佥宪为乡人魏古作湖山图徐武功题诗其上魏复求予作为赋一绝
韩雍（明代）

诗画精神二美全，满堂风雨起云烟。更怜彷佛五湖口，欲学鸱夷放钓船。
偈颂五首 其五 又答前人
释印肃（宋代）

南山北岭如父母，张三李四皆佛祖。随时只个无著相，许你住山一鈯斧。
船子和尚赞
释广闻（宋代）

一桡复一桡，打著打不著。至今华亭上，犹更风波恶。
沐锦衣席上限韵赠锦衣郑裕
王缜（明代）

虎髯将军来镇边，狼烟顿息入桑田。先声肃肃飞霜天，胸中兵甲人争传。

摇撼千山震百川，英豪不让祖鞭先。萍梗相逢似宿缘，床头新雨夜绵绵。

手持帝敕御墨鲜，斗南光彩射龙泉。纷纷炙手皆恃权，惟有将军不自贤。

时来下榻坐无毡，襟怀磊落但坦然。自笑半百雪满颠，公道于今似有偏。

一朝骊驹难久延，暮云春树皆堪怜。临岐于我更拳拳，金龟欲作当酒钱。

我无长才如流涓，挥毫对客当勉旃。驾言交谊金石坚，衣钵不学传空禅，仰天大笑淩飞仙。
慈明和尚赞
释如珙（宋代）

得人怕，得人憎。
赫得神鼎，头缩面青。
烧火未著，晚参鼓鸣。
三句颂 随波逐浪
道禅师（宋代）

辩口利舌问，高低总不亏。还知应病药，诊候在临时。
宋颂九首 其三 明道
石介（宋代）

明道四月，睿德明发。帝褰帘箔，出临轩榻。总揽万机，指挥六合。
五祖赞
释道冲（宋代）

万本青松手自栽，老来无复强追陪。
可怜溪畔周家女，也被渠侬脱赚来。
题鱼关
赵抃（宋代）

奔流出万山，乱石销孱颜。彼跃龙门者，何尝惧此关。
空生真赞
释德洪（宋代）

以空寂身，无所倚依。而捉杖藜，以灵知心。不在散摄，而玩贝叶。

不舍声色，而證真空。与我日用，能所心同。于一切处，寂入法海。

如风行空，无所妨碍。但离二执，圆成普会。当慎以修，入此三昧。
闲居五咏 其三 读书
苏辙（宋代）

习气不易除，书魔閒即至。图史纷满前，展卷辄忘睡。

古今浩无垠，得失同一轨。前人已不悟，今人复如此。

悯然嫠妇忧，嗟哉肉食鄙。掩卷勿重陈，恸哭伤人气。
答沈器之二首 其一
姜夔（宋代）

江汉乘流客，乾坤不系舟。玉琴虚素月，金剑落清秋。

野鹿知随草，饥鹰故上鞲。风流大堤曲，一唱使人愁。
扇
释智圆（宋代）

霜缣裁製赖金刀，冷淡还宜画海涛。
盛夏有功风自远，凉秋无用架偏高。
谭筵风谢躯烦热，征路长蒙解郁陶。
未得袁宏手中握，扬仁何处可施劳。
守岁
项安世（宋代）

人情怜旧复怜新，扰扰通宵杂笑嚬。
炷蜡煎膏留漏箭，卖椒沽笑辨厨珍。
一声竹里千家晓，百和香中九陌春。
莫道病夫无节序，明朝清镜满梳银。
杂题十首
刘克庄（宋代）

姊弟皆殊色，专房擅主恩。
何曾送归妾，但见啄皇孙。
送徐大夫赴南海
皇甫曾（唐代）

旧国当分阃，天涯答圣私。大军传羽檄，老将拜旌旗。

位重登坛后，恩深弄印时。何年谏猎赋，今日饮泉诗。

海内求民瘼，城隅见岛夷。由来黄霸去，自有上台期。
西江月
宋江（宋代）

自幼曾攻经史，长成亦有权谋。恰似猛虎卧荒丘，潜伏爪牙忍恰。
不幸刺文双颊，那堪配在江州。他年若得报冤仇，血染浔阳江口。
和地官颜宝之雨窗独坐
童轩（明代）

春阴连日酿轻寒，尘满冠缨不用弹。万里宦情天外远，几宵心事雨中残。

愁来世路知音少，老去亲朋见面难。怪底滇南持节使，夜深惆怅倚东阑。
晓晴过猿藤迳
杨万里（宋代）

厌雨欣初霁，贪程敢晏眠。
排天双壁起，受日一峰先。
入迳惟逢树，无人况有烟。
藤深猿不见，声到客愁边。
太阳十六题 其二 死中活
耶律楚材（元代）

百尺竿头须进步，无明鬼窟好抽身。寒灰定爆真奇味，枯木花开别是春。
赠康元章
王庭圭（宋代）

康郎读书本勃窣，羞作儒生酸到骨。偶逢四海未解兵，气如秋鹰眼如鹘。

布衣杖策丞相前，官军尽扫长蛇窟。燋头烂额已论功，况子当年陈调曲。
黄陵庙
胡天游(元)（元代）

黄陵祠边春草齐，黄陵庙下春波肥。
鹧鸪飞飞宫树绿，日落未落湘云低。
祠中帝子重华妃，明妆窈窕芙蓉衣。
哀弦五十泪如雨，此恨只有江山知。
飞龙之车无定栖，乘风倏忽苍梧西。
吹箫酌酒心自苦，云屏霞帐归何时。
茜裙娇小谁家儿，未识人间生别离。
轻舟相呼采莲女，来看祠前斑竹枝。
公安寓馆夜立观前用载韵
黄大受（宋代）

翛翛一古观，我到夜何其。仙磬吟风殿，幽人汲露池。

星沉萤聚水，月倒兔悬篱。四起钟声乱，凌风欲化肌。
端午绝句二首 其一
谢逸（宋代）

白发无端种种生，每逢佳节只心惊。老妻稚子知人意，但把菖蒲酒细倾。
张用宜丹房十咏 其九 药瓢
徐庸（明代）

满腹盛何物，累累尽药圆。惟将窗下挂，不向杖头悬。
送邹秘丞广汉赴御史
彭汝砺（宋代）

清论从来满士林，君王今日为虚襟。谋维已熟言难废，势位虽隆望亦深。

可否谨须要至理，穷通知不异丹心。北风会到江南路，日上城头听好音。
游仙游山
白居易（唐代）

暗将心地出人间，五六年来人怪闲。

自嫌恋著未全尽，犹爱云泉多在山。
眉寿六封卷为郭青师司马封君题 其二
张萱（明代）

金鱼黄发雅相当，况有天纶谱寿章。玉杖閒边丹册字，铜标高处白云觞。

门前已建中丞节，膝下仍分副相床。上考渥恩期六六，不须廿四数汾阳。
贻蜀五首。病马诗寄上李尚书
元稹（唐代）

万里长鸣望蜀门，病身犹带旧疮痕。遥看云路心空在，

久服盐车力渐烦。尚有高悬双镜眼，何由并驾两朱轓.

唯应夜识深山道，忽遇君侯一报恩。
新乡城西昔送李学宪于鳞至此感怀 其四
谢榛（明代）

文旌西去感秋风，汉代豪华祇废宫。静夜搜奇心自远，千年宝气有无中。
七月三日和徐山甫喜雨
金履祥（宋代）

饥穰谁道尽由天，治国须知类小鲜。
贪吏班车方立立，雷神振鼓已阗阗。
弘羊既往民无事，旱魃不来书有年。
自此皇家歌乐岁，鱼丽天保永无愆。
醉僧赞
释德洪（宋代）

我爱龙眠老居士，笔端谈笑了万事。君看一时拈破笔，画作醉僧醒时意。

此是沙门绝妙门，不妨随处有乾坤。瞢腾流涎枕臂卧，破柱疾雷殊不闻。
春寒
王镃（宋代）

玉屏烟冷鹧鸪斑，翡翠帘遮好梦残。
雨又未休人又懒，杏花无力不禁寒。
味道
韩偓（唐代）

如含瓦砾竟何功，痴黠相兼似得中。心系是非徒怅望，

事须光景旋虚空。升沉不定都如梦，毁誉无恒却要聋。

弋者甚多应扼腕，任他闲处指冥鸿。
寄陈履常二首 其二
张耒（宋代）

故人犹念我，一笑向何人。老去唯佛祖，州闲如隐沦。

残年河朔雪，近腊水乡春。何日相逢笑，天边白发新。
平甫许诗未至还赠
沈遘（宋代）

平生每愧不能诗，今与诗豪昼夜随。已许大篇须强和，少收锋锷始相知。
减字木兰花
范成大（宋代）

枕书睡熟。珍重月明相伴宿。宝鸭金寒。香满围屏宛转山。

鸡人声杳。瑶井玉绳相对晓。黯淡窗纱。却下风帘护烛花。
答陈楙伯二首
刘克庄（宋代）

乃翁良玉不劳攻，之子天葩特地红。
海道扁舟明日具，江东尊酒几时同。
上楼谁伴老玄德，惊座今逢小孟公。
回首暮云千里合，有书何处托征鸿。
薄暮动弦歌
沈君攸（南北朝）

柳谷向夕沈馀日，蕙楼临砌徙斜光。金户半入丛林影，兰径时移落蕊香。

丝绳玉堂传绮席，秦筝赵瑟响高堂。舞裙拂履喧珠佩，歌响出扇绕尘梁。

云边雪飞弦柱促，留宾但须罗袖长。日暮歌钟恒不倦，处处行乐为时康。
立鹤篇
林士元（明代）

西台岁云徂，独立抚孤松。仰盼丹关回，情眷玄鹤恫。

玄鹤如诉言，感之恻余衷。冥鸿遵北渚，振鹭集西雍。

飞扬各乘运，翩翩厉高空。洁身岂离群，澹素乃无庸。

留踪破苔绿，露滴悬朱红。永唳奋清夜，朗月何虚融。

照此哀怨深，耿耿殊未穷。亨嘉多夙遘，屯溺鲜英雄。

形以落魄臞，长鸣向苍穹。愿祈圆景光，恒与今日同。

月不去天上，鹤不老樊中。
寿宪使江寺惩治八首以座右公廉勤谨忠信和缓
程公许（宋代）

咸池浴晓光，西汜俄夕曛。
流景宁我贳，用志可不勤。
王事念靡监，圣恩期策勋。
岁晚须糗粮，及时力耕耘。
夙兴待旦二绝 其一
杨万里（宋代）

觉后难重睡，醉馀还独醒。东窗不肯白，挑尽一灯青。
鹿夫人挽词
楼钥（宋代）

内外言无间，初终志不移。
白头供妇职，彤管著贤规。
庆术珠三树，芳先桂一枝。
凤岑归去路，含笑不应悲。
挽砚兄何云仪二首 其二
勇朱芾（清代）

生成傲骨知交少，白首如新独此君。有过即烦深自责，无交不此挹灵芬。

春风同坐胶投漆，暮雨相过弟与昆。惆怅夜台埋玉树，曷禁清泪日纷纷。
春日同方明府尊经阁课诸生
欧大任（明代）

皂盖行春一骑回，翩翩衿佩待君来。壁池水绕朱琴净，书阁风君绛帐开。

天禄五经寻故事，明堂三礼待雄才。竞看桃李生新色，燕谷谁知玉律催。
惜笋二首
刘克庄（宋代）

主人尤爱竹，老病鲜窥园。
粟鼠竞携子，箨龙空长孙。
化为玉版去，留得锦绷存。
虽有监临者，贪眠昼闭门。
冬柳
陆龟蒙（唐代）

柳汀斜对野人窗，零落衰条傍晓江。
正是霜风飘断处，寒鸥惊起一双双。
拟咏怀诗二十七首 其十
庾信（南北朝）

悲歌度燕水，弭节出阳关。李陵从此去，荆卿不复还。

故人形影灭，音书两俱绝。遥看塞北云，悬想关山雪。

游子河梁上，应将苏武别。
挽青阳俞夫人
吴泳（宋代）

彼美宜家室，之媛友瑟琴。
漆园歌未歇，沣浦佩还沉。
懿范贻彤管，佳铭得藁砧。
卧龙山下路，风雨乱愁心。
寄庭仙
汪绎（清代）

五年心事共谁论，惜别胥江日色昏。水底须眉终有相，雪中指色已无痕。

秋风鲈脍江南味，春雨梅花处士魂。毕竟家山贫亦好，知君亦厌孟尝门。
墨梅三绝
张于文（宋代）

忆昨江湖倒载归，暗香夹路雨霏微。
谁人貌得春风景，远看如烟近却非。
次韵吴少保春日四首 其二
项安世（宋代）

春昼迟时思不迟，笔飞成阵墨成池。不书虎卧龙跳字，即赋鲸鱼翡翠诗。
元夕之明日久阴乍晴月色皎然
许及之（宋代）

连阴乍霁自新元，细雨梅花自可怜。天意肯教人怅望，灯宵终可月团圆。

儿童鼓舞几通夕，我辈欢呼竟不眠。老少相悬均此乐，去秋无此大丰年。
恒德斋为开府明良公作 其七
吴当（元代）

协于克一，责难将美。徵其化成，万国咸理。
春暮途次华山下
许棠（唐代）

他皆宴牡丹，独又出长安。远道行非易，无图住自难。

离城风已暖，近岳雨翻寒。此去知谁顾，闲吟只自宽。
夜分
宋祁（宋代）

此夕炎氛罢，浩然天意秋。
桂华兼月上，槎影带星流。
蟾宫曲·叹世二首
马致远（元代）

咸阳百二山河，两字功名，几阵干戈。项废东吴，刘兴西蜀，梦说干柯。韩信功兀的般证果，蒯通言那里是风魔？成也萧何，败也萧何；醉了由他！

东篱半世蹉跎，竹里游亭，小宇婆娑。有个池塘，醒时渔笛，醉后渔歌。严子陵他应笑我，孟光台我待学他。笑我如何？倒大江湖，也避风波。
伏睹禁林盛事谨赋一章
贾黄中（宋代）

璇题飞白御毫新，三体琼章妙入神。
特赐禁林为盛事，只缘明主重名臣。
青编辉映轻前古，丹地深严隔世尘。
金籙祯祥非是宝，玉堂名号眩方贞。
恩荣谁比烟霄客，文彩长悬日月轮。
为报鳌宫主人道，蓬莱全胜昔时春。
解连环
刘之才（宋代）

晚云粘湿。正吴峰惨澹，雨迷烟接。早陡顿、秋事分携，甚连苑暮墙，菊荒苔匝。

空阔愁乡，更天外、怨鸿声黠。怕吟肩易瘦，料理篝衣，细认香折。

银缸半明半灭。念花营柳阵，何日消歇。可是□、凝黯兰成，为情润才松，丽赋多惬。

洛浦溟濛，漫伫想、明珰钩袜。告梧桐、夜深略住，梦时一霎。
和七月初五日夜得雨
虞俦（宋代）

一尊情话向南荣，好雨知时盆样倾。
且喜黍苗饶岁事，莫愁梧竹作秋声。
檐花夜永灯前落，池草诗成梦里惊。
端的对床寻旧约，韦郎曾赋五言城。
白雀寺
李含章（宋代）

杏花风细春晴早，暂作春游趁春晓。晓寒尚觉薄侵人，宿露遥看浓湿草。

垂杨夹岸拂黄帽，官菜千塍映红袄。长松瘦柏认齐梁，坏塔残碑失寅卯。

入山但觉花更妍，到寺始惊春正好。幽寻宛转见飞叶，久坐更番换啼鸟。

佛镫青冷照千古，阅历朝昏定多少。灵雀飞来竟何在，昙花现处空如扫。

剩有珠幡拜儿女，祇听金铙鸣可岛。前生慧业不敢问，后事苍茫欲何祷。

归来但诵佛名经，篆烟一缕心香袅。
自抛渡未尝惊恐次公安舟为疾风倒吹几不能返
李流谦（宋代）

常时抛渡如不知，公安浪高船倒吹。
数月江程绝无阻，一舍沙头风泊之。
历行逢触发深省，无事安平人不领。
要知忧乐自相形，天马抬头见鞭影。
菩萨蛮
程垓（宋代）

晓烟笼日浮山翠。春风著水回川媚。远近碧重重。人家山色中。

野花香自度。似识幽人处。安得著三间。与山终日闲。
忆秦娥（和留守赵无愧送别）
晁补之（宋代）

牵人意。高堂照碧临烟水。清秋至。东山时伴，谢公携妓。

黄菊虽残堪泛蚁。乍寒犹有重阳味。应相记。坐中少个，孟嘉狂醉。
承天寺西夏断碑歌
周锡溥（清代）

艺祖首除藩镇强，虎符合豹中枢藏。降王争执仗下梃，逋寇未下河西羌。

夏州保忠族内附，继迁假息招叛亡。地不过汉一大郡，折箠笞之如犬羊。

谁遣舆瓢自剖裂，坐使神器成皴𥀶。独能二百六十载，鼎峙夷夏为雄方。

先时嵬理慕华俗，窄衣野战歌慨慷。文思起草学士院，兀卒署字藩臣章。

九经既颁科目建，颇革鸱响摹鸾凰。春秋叛人例不举，左右记注无贤良。

至今草木尽顽犷，遮迾但见黄云长。承天兰若亦倾圮，有石斑駮螭首僵。

图书灰灭此独在，有似任𠇱登明堂。惜哉神灵失呵护，剥落不足拓硬黄。

向来郡志已讹阙，何况经今数十霜。摊书布席就仇校，强测𪑜𪐴推偏旁。

一碑天祐十数字，摄提岁月俱渺茫。一碑天庆刓者半，撰记略识羊与张。

银棺舍利瘗幽閟，令我循诵生感怆。百年杀人若糜沸，八功德水谁乞将。

然犹以此夸种落，称寿母后谀今皇。南渡宋亦小朝耳，山河牛角汴入杭。

独留一碑笑千古，元祐党籍书奸猖。伊川披发有先兆，儒墨异术固秕糠。

国家有道四夷守，文字要以扶人网。如此断趺何足惜，览古一啸西风长。
进贤初食白菜，因名之以水精菜云二首
杨万里（宋代）

江西菜甲带霜栽，逗到炎天总不佳。
浪说水菘水芦菔，硬根瘦叶似生柴。
何侯洞
佚名（宋代）

何氏因韩姓始传，无由与舜共升天。
洞前九井皆湮没，唯有荆榛绕庙壖。
禅人写真求赞 其七十二
释正觉（宋代）

棱眉眼自深，阔口笑吟吟。峥嵘一片胆，疏豁十方心。

默默春回万象，星星雪点孤岑。恁么来也兮，不用相寻。
游黄山 其二
汪天与（清代）

侵晨宿雨收，烟云生马首。轻风拂面来，绕足清泉走。

万山乱纵横，忽睹云门陡。华表双撑天，耸峭得未有。

青鸾与莲花，次第云中剖。似见浮丘公，遥遥为招手。

从兹入仙境，十步荦确九。俗驾期不来，何用猛虎守。

一泓汤泉清，容我涤尘垢。水从地底温，物理可格否。

山僧持茗来，迓我意良厚。祥符虽古刹，徘徊未能久。

鼓勇陟慈光，宵深摘星斗。
奉和介甫正月二日
韩维（宋代）

春意来何早，乾坤润泽中。
雪明初照日，云断欲随风。
世事蚊虻过，身谋雁鹜同。
诸君亦诗酒，吾道未应穷。
桃源图
周权（元代）

苍茫烟水隔尘凡，源上霞蒸曲曲山。一自渔郎归去后，武陵春色满人间。
满江红·赐被薰炉
赵彦端（宋代）

赐被薰炉，曾同见、官槐重绿。时归看、绮疏叠嶂，楚腰翻曲。君过蓬山轻岁月，我怀庐阜分符竹。道别离、待得再归来，人应俗。春欲动，醅初熟。追一笑，森三玉。且相对青眼，共裁红烛。小语人家闲意态，浅寒都下新装束。念平生、和雨醉东风，从今足。
念奴娇（再和）
张孝祥（宋代）

绣衣使者，度郢中绝唱，《阳春白雪》。人物应须天上去，一日君恩三接。粉省香浓，宫床锦重，更把丝絇结。臣心如水，不教炙手成热。

还记岭海相从，长松千丈，映我秋竿节。忍冻推敲清兴满，风里乌巾猎猎。只要东归，归心入梦，梦泛寒江月。不因莼鲈，白头亲望真切。
次韵和韩子华寒食休沐与诸公同赵令园幕归马
司马光（宋代）

冠盖连翩陌上来，风光烂漫拥楼台。
玉卮贮酒随宜饮，绮蒿寻花角处开。
小雨前宵先泼火，委春明日又吹灰。
须知胜集人间少，惆怅金羁容易回。
题寒碧亭
郭印（宋代）

炯炯练千尺，苍苍玉万个。
客来魂一清，四顾不敢唾。
州宅杂咏 跳珠
王十朋（宋代）

分得天池水，跳成月峡珠。一清夔子国，炎瘴自今无。
天柱滩
韦骧（宋代）

密密赣滩三百里，此滩崛起最峥嵘。中原柱石知多少，安用江心滥得名。
送秦马平表弟入京
莫叔明（明代）

翩翩白马只横行，杨柳秋风去客程。
仗剑好言甥似舅，开樽莫为弟辞兄。
檐藏绿屿衣边暗，树隐苍峰肘后明。
闻道阳春唱高曲，大都不是别离声。
贻隐者
杜牧（唐代）

回报隐居山，莫忧山兴阑。求人颜色尽，知道性情宽。

信谱弹琴误，缘崖劚药难。东皋亦自给，殊愧远相安。
田园秋日杂与四首 其四
蒋山卿（明代）

清夜耿不寐，端居兴杳然。蛩吟入床下，叶落堕阶前。

麦陇耕残月，茅檐炊晓烟。只缘高卧稳，自觉懒情偏。
赵大怀玉招饮醉后却寄
洪亮吉（清代）

朝狂饮百觞，暮狂饮千钟。恨客只说樊少翁，怪君何招盖次公。

立谈一语咸失欢，醉乡天地何能宽。醒时颇知客颜色，兀兀一尊移向壁。

酒狂于我不可当，一月不出蓬蒿堂。读书只欲究世务，放笔安肯为词章。

胸中之奇亦思吐，意欲上书丞相府。直将心迹寄青云，不用头颅入黄土。
一剪梅 连日阴晴不定
赵庆熹（清代）

乍暖还寒觉昼长，才叠棉装，又整罗裳。天公节序也匆忙，寒是重阳，暖是端阳。

小小疏篱短短墙，一曲幽房，几曲回廊。春游排日费思量，晴后花香，雨后花香。
寄三山彭鹤林
白玉蟾（宋代）

瞻彼鹤林，在彼无诸。
鼓山之下，螺江之隅。
瞻彼鹤林，在彼长乐。
嵩山之上，螺江之角。
一别鹤林，春聿云杪。
青山之外，落花啼鸟。
一望鹤林，回首千里。
斜阳之外，白云流水。
日复一日，思我鹤林。
雁断鱼沉，实伤我心。
菩萨蛮

舒亶（宋代）

三年江上风吹泪。夭桃艳杏无春意。今日欲开眉。那堪更别离。

莫折长亭柳。折尽愁依旧。只有醉如狂。人生空断肠。
万松岭
赵史君（宋代）

清溪狭径小桥东，春入桃花处处同。
我为日长无一事，偶然来此听松风。
书僧舍壁
刘过（宋代）

绿杨染水浓如画，天气欲晴风自和。
二月杏花犹未放，一春分外觉寒多。
花残
沈辽（宋代）

花发花残都不知，谁将白发更题诗。山西日永无多事，闲看樵夫数局棋。
题使台后圃八首 其三 会心堂
释德洪（宋代）

称意有余乐，幽欢常会心。小山供赋咏，危榭每登临。

下视千峰月，聊挥一弄琴。尚嫌闲适少，富贵苦相寻。
和叔崇清明后四绝
王柏（宋代）

昌黎空作送春诗，只道门前柳絮飞。
岂识一犂江上雨，春风於此大知非。
永遇乐·秋满衡皋
赵师侠（宋代）

秋满衡皋，淡云笼月，晚来风劲。一抹残霞，数声过雁，远是黄昏一。凭高临远，倚楼凝睇，多少断愁幽兴。听渔村、鸣榔隐隐，别浦暮烟收暝。湘妃起舞，芳栏纫佩，约略乱峰云鬓。景物悲凉，楚天澄淡，过尽归帆影。斜阳低处，远山重叠，萧树乱鸦成阵。空无言，栏干凭暖，闷怀似困。
送王饶州赴召
赵蕃（宋代）

吾君日旰坐延英，寤寐得人成太平。
常恐珍才在空谷，岂容旧德久专城。
颍州便合为丞相，渤海无庸拜水衡。
今代吴公只公是，自惭名谢洛阳生。
席上送童子鸣游衡山得踪字
胡应麟（明代）

蹑蹻初寻七十峰，乱山秋色傍行踪。中天翠削芙蓉秀，绝障青含薜荔重。

金检自探神禹策，丹台谁辨祝融封。登临忆尔层云上，杖底千岩落暮钟。
为刘漫翁老人赋云月高斋诗
李壁（宋代）

嵇康遇王烈，幽愤竟莫摅。
我今识漫翁，转欲与世疏。
况闻高斋胜，云月随卷舒。
息深固以踵，道集其惟虚。
一朝破生死，直到心地初。
嗟我觉既晚，尚收废弃余。
疑翁乃真契，百里纡柴车。
谓我骨本好，误落尘寰居。
已障不自解，顾遣他人除。
稽首谢至言，田荒始知畲。
虽微跪履敬，脱粟荐霜蔬。
翁早涉文史，雅意追严徐。
中睹世路恶，纷纷臭如帤。
回光述鸿宾，妙解超堪舆。
启钥借我读，怳梦犹华胥。
匪惟见异人，乃复得异书。
穷途有良遇，喜极还欷嘘。
居然困韁锁，阻造焦生庐。
后会岂无日，碧霄揽霞裾。
不见垂天翼，变化本鲲鱼。
蔡天启作中兴碑诗且邀同赋
王铚（宋代）

一日屠戮三庶人，天理已尽杀气昏。
青宫惴惴二十载，免祸自气黄屋尊。
忠臣开除两京路，未知日月双悬处。
归来祈哀语可怜，今日贵作天子父。
潇湘江边镵穹碑，烟云相连愁九疑。
湖南万古长嗟地，剩与屈贾添余悲。
雄文漫郎来作吏，正色颜公谒西内。
两贤愤托金石坚，莫气此碑气此意。
休闯九暗诉帝傍，莫化杜鹃啼故乡。
磨崖难摧幽恨长，水流不尽山苍苍。
过西兴渡
张炜（宋代）

久不到西陵，重来扣便{櫺木换舟}。
眼吞沧海碧，帆卷越山换。
路远人烟盛，官清风浪停。
片时登岸口，小立望云亭。
吴越王与陶穀酒令
佚名（唐代）

白玉石，碧波亭上迎仙客。（吴越王）

口耳王，圣明天子要钱塘。（陶穀）
挽宋知县刚仲二首
廖行之（宋代）

与君同志复同州，少日论文放一头。
孝子忧亲双鬓白，痴儿了事一生愁。
凌云意气须臾尽，积岁声名取次休。
赖明遗编留史笔，几回废卷泪横流。
家中四威仪 其三
释怀深（宋代）

家中坐，一室寥寥是什么。灵光一点甚分明，何必青山寻达磨。
次判院丈清湍之什
朱熹（宋代）

明灭青罗带，周遭碧玉环。孤亭感陈迹，茂树喜重攀。

爽气琴尊外，泉声枕簟间。诗成无写处，绝壁藓痕斑。
悼亡二十五首 其二十一
江源（明代）

星河无梦夜悠悠，千里佳期一夕休。今日不堪回首望，芙蓉花外夕阳楼。
题吕节夫园亭十一首 其一 云林堂
周紫芝（宋代）

高情恶喧嚣，结屋傍空旷。草堂寄云林，远目聊自放。

偃蹇良不疑，世情真可抗。不知堂中人，谁同倚藤杖。
百字令 初至粤西使署作
叶绍本（清代）

流年如驶，又一官岭表，廉车初忝。桂海骖鸾传故事，惭愧金章司宪。

赏棣碑存，甘棠港在，佳话人都羡。对床风雨，惊心雁影中断。

回思冶峤持衡，天雄草檄，历历游踪遍。皱面恒河浑未改，赢得顽躯身健。

合浦还珠，郁林遗石，敢道前模远。分阴须惜，治书秉烛忘倦。
记万载风俗三绝 其三
祖无择（宋代）

田中多峭石，苍玉乱攲斜。怪似湘中见，封域近长沙。
常父答诗有煎点径须烦绿珠之句复次韵戏答
黄庭坚（宋代）

小鬟虽丑巧妆梳，扫地如镜能检书。
欲买娉婷供煮茗，我无一斛明月珠。
知公家亦阙扫除，但有文君对相如。
正当为公乞如愿，作牋远寄宫亭湖。
咏史二首
曾巩（宋代）

仲尼一旅人，吴楚据南面。
不知千载下，究竟谁贵贱。
行路难 其二
李白（唐代）

大道如青天，我独不得出。
羞逐长安社中儿，赤鸡白狗赌梨栗。
长剑作歌奏苦声，曳裾王门不称情。
淮阴市井笑韩信，汉朝公卿忌贾生。
君不见昔时燕家重郭隗，拥篲折节无嫌猜。
剧辛乐毅感恩分，输肝剖胆效英才。
昭王白骨萦蔓草，谁人更扫黄金台？
行路难，归去来！
过湘吊屈
曾丰（宋代）

彭蠡泽南地，祝融峰上天。
其洪无择物，所褊不容贤。
湘水恨归处，衡云愁到边。
勇哉输一死，死日胜生年。
隐静寺 其二
郭祥正（宋代）

碧霄峰下车轮停，道师未返谁逢迎。山云情着雨正急，春水满逢人不耕。

饥虎啸风大石裂，倦鸟唤雏深涧鸣。客心欲去且复止，坐饱香饭馀何营。
三次韵
王十朋（宋代）

荔子新诗屡见颁，端同玉局赋金盘。香包尽带赐袍绿，熟颗半含仙灶丹。

西蜀稍多应喜远，东嘉可种似宜寒。微酸好入盐梅鼎，莫作寻常谏果餐。
读文公壬子闻雷诗
王遂（宋代）

五阳未决尚存阴，底事先王卧竹林。
绝口不谈当世务，对天惟有格君心。
书御史台壁
陈洙（宋代）

清朝无事谏书疏，窃禄经年卧直庐。
惆怅平生不如梦，春来三度到溪居。
午日约赵景仁出郭景仁有辞因简
李舜臣（明代）

午日蒙恩泽，彤庭既醉归。此时仍逸兴，相与及馀晖。

林壑闻多美，朋曹觉近稀。如何草玄思，不暇览芳畿。
水次藓花
梅尧臣（宋代）

秋日日霏霏，碧花生叠叠。
水边有神女，妆去遗翠靥。
岸侧小家妇，不知所宜惬。
未得未还人，自将浑面帖。
道无情 老年退居沁郡，奉诏还燕京大长春宫
尹志平（元代）

十月小春时令。万物归根安静。独我水云间。过东山。直指古燕无定。老也敢违天命。回首望终南。再来参。
送徐涣端公南归
郑谷（唐代）

青衿离白社，朱绶始言归。此去应多羡，初心尽不违。

江帆和日落，越鸟近乡飞。一路春风里，杨花雪满衣。
又寄徐径畈吏部
刘黻（宋代）

元阳诏墨动天霞，喜到东都处士家。
世路几年滋艾草，道山今日聚梅花。
作舟济国看商傅，鍊石补天过女娲。
珍重诸贤扶大道，声名毋使后人嗟。
门径
高翥（宋代）

门径萧然独自居，入无给侍出无车。
江湖故旧音尘绝，里巷游从酒盏疏。
豪举已抛三尺剑，神交惟有一床书。
吾兄折发家空谷，岁晚灯前最忆渠。
以和靖处士疏影横斜水清浅暗香浮动月黄昏两句为韵赋诗十四首 其六
周巽（元代）

白云长不扫，绿萼笑相迎。倚树怀中素，携香觉太清。

江南春较早，林下雪初晴。欲折无来使，凭谁寄远情。
壶中天 经黄州赤壁下，示洪雨楼
冯煦（清代）

楚江一笛，甚劳劳吹我，去舟如叶。已是汉南秋色晚，况又怀乡时节。

峭壁欹云，冷溪垂雨，不共残僧朔。东坡去后，暗潮犹自呜咽。

携手更上层楼，黄州镜里，晴霭横孤堞。输与西来今夜鹤，管领芦边斜月。

平野荒罾，乱峰寒烧，回首添凄切。哀弦重奏，酒人还是轻别。
四月二日雨中拨闷
杨慎（明代）

零雨崇朝不下楼，开窗烟外见渔舟。
今年四月寒犹在，坐拥红炉送酒筹。
丙午十二月晦日雪霁
张镃（宋代）

晓爱晴晖万瓦融，近山春意便葱茏。
敲冰踏雪三旬里，送腊迎葱此夜中。
仁政果能销连厄，閒家何幸乐时丰。
明朝扫径看桃柳，要识天公两样风。
米船叹
顾清（明代）

秋田生浪甑生苔，日望米船江上来。闻道城中有新令，米船临到却翻回。
怀王辰若夫人
彭琰（清代）

碧草萋迷接柳枝，匆匆良晤夕阳时。纤眉画就春山色，素纸裁成白雪诗。

风送花香沾去袂，鸟啼竹径冷残棋。归来静掩閒庭月，欲向清光寄所思。
劝农呈丘帅
洪咨夔（宋代）

劭耕好语落西畴，父老逢迎笑点头。
销甲事农官有术，卖薪沽酒我何忧。
黄金深碗频倾倒，白布长衫迭献酬。
飒飒雨华随后乘，安排麦陇十分秋。
送从侄拟赴江陵少尹
王建（唐代）

江陵少尹好闲官，亲故皆来劝自宽。无事日长贫不易，

有才年少屈终难。沙头欲买红螺盏，渡口多呈白角盘。

应向章华台下醉，莫冲云雨夜深寒。